ዶ/ር ወርቅነህ የቻይና የውጭ ጉዳይ ረዳት ሚኒስትር ቼን ዚያንዶንግ ጋር ተወያዩ
ዶ/ር ወርቅነህ በዛሬው ዕለት ከቻይና የውጭ ጉዳይ ረዳት ሚኒስትር ቼን ዚያንዶንግ ጋር  ውይይት አደረጉ ።የኢ.ፌ.ዲ.ሪ የውጭ ጉዳይ ሚኒስትር ክቡር ዶ/ር ወርቅነህ ገበየሁ ከቻይና የውጭ ጉዳይ ረዳት ሚኒስትር እና የቻይና አፍሪካ ፎረም የክትትል ኮሚቴ ሊቀመንበር የሆኑትን ሚስተር ቼን ዚያንዶንግን  በጽ/ቤታቸው ተቀበለው በሁለትዮሽና በዓለም አቀፍ ጉዳዮች ዙሪያ ተወያይተዋል።ክቡር ዶ/ር ወርቅነህ ባደረጉት ንግግር የቻይና እና የኢትዮጵያ ግንኙነት ሁሉን አቀፍ እና በሁኔታዎች የማይለዋወጥ በሁለቱ አገሮች ህዝቦች ዘላቂ ጥቅም ላይ የተመሰረተ ታሪካዊ እና ረጅም ዘመናትን ያቆጠረ ነው ብለዋል።ይህንን ትብብር ወደ ላቀ ደረጃ በማሸጋገር የሁለቱን አገሮች ህዝቦች ተጠቃሚነት ከዚህ በበለጠ ለማሳደግ ይሰራል ብለዋል።ቻይና ከአፍርካ ጋር በላት የትብብር ፎረም አማካኝነት በአፍሪካ ዘላቂ ልማት ለማስመዝገብ በሚደረገው ርብርብ ውጤታማ ሥራ በመሥራት ላይ እንደምትገኝም ገልጸዋል።ሚስተር ቼን ዚያንዶንግ በበኩላቸው የኢትዮጵያና የቻይና ግንኙነት ሁሉን አቀፍ ስትራቴክ ትብብር መሆኑን ገልጸው፣ ይህንን ግንኙነት ወደ የላቀ ደረጃ ለማሸጋገር ቻይና ከምንጊዜውም በላይ ትኩረት ሠጥታ በመሥራት ላይ ትገኛለች ብለዋል።የዛሬው ውይይት በቅርቡ ጥር ወር 2011 ዓ.ም መጀመሪያ ሳምንት ላይ የቻይና የውጭ ጉዳይ ሚኒስትር ክቡር ዋንግ ይ በኢትዮጵያ ያደረጉትን ጉብኝት ተከትሎ ስምምነት ላይ የተደረሰባችው ጉዳዮች አፈፃፃም ላይ ክትትል ለማድረግ ያለመ ነው።ሚስተር ቼን ዚያንዶንግ ጥር 29 ቀን 2011 ዓም በአዲስ አበባ በተካሄደው የቻይና አፍሪካ የሰላም እና ጸጥታ የምክክር ጉባኤ ላይ የቻይናን የልኡካን ቡድን በመምራት የተሳተፉ ሲሆን፣ በኢትዮጵያ በኩል የኢ.ፌ.ዲ.ሪ የውጭ ጉዳይ ሚኒስትር ዴኤታ ክብርት ወ /ሮ ሂሩት ዘመነ ተገኝተዋል።ኢትዮጵያ እና ቻይና ዲፕሎማሲያዊ ግንኙነት የመሠረቱት በ1962 ዓም ሲሆን በአሁኑ ስዓት የሁለቱ አገሮች ግንኙነት አጠቃላይና ሁሉን አቀፍ ስትራቴጂካዊ ትብብር ደረጃ ላይ የደረሰ ነው።( ምንጭ: የውጭ ጉዳይ ቃል አቀባይ ጽህፈት ቤት)